Folketing
2001-05-03

Kina vil derimod nok sikre sig flere, uanset hvad der sker for dets atomvåbenarsenal. Dér synes jeg, udenrigsministeren var inde på nogle væsentlige perspektiver omkring Asien i fremtiden. Kinas atomvåbenarsenal vil blive forøget, og det tager sigte på, hvad der sker i Indien og Pakistan og den asiatiske udvikling. Men Kina vil selvfølgelig i øjeblikket bruge raketskjoldet og Taiwan som sin undskyldning. Vi kan derfor ikke i dag afvise, at man skal gå videre og kan gå videre med planerne, men vi kan heller ikke afvise, at planerne kan gøre verden mindre sikker. Hvis USA ensidigt går fra ABM-traktaten, kan Rusland gå fra andre traktater - som vi vil være meget kede af at de går fra - og dermed forringe sikkerheden i Europa, ligesom Kina kan vise sig at blive endnu mere ivrig efter at levere vennerne raketter. Jo flere af disse, som fyres af fra forskellige verdenshjørner i en eventuel ny krig, jo flere vil jo nå igennem.